CELEX: 32020D0954
Language: da
Date: 2020-06-25 00:00:00
Title: Rådets afgørelse (EU) 2020/954 af 25. juni 2020 om den holdning, der skal indtages på Unionens vegne i Organisationen for International Civil Luftfart, for så vidt angår meddelelsen af frivillig deltagelse i ordningen for CO2-kompensation og –reduktion for international luftfart (CORSIA) fra den 1. januar 2021 og den mulighed, der er valgt for beregningen af kompensationskravene til flyvemaskineoperatører i perioden 2021-2023

3.7.2020   
               
               
                  DA
               
               
                  Den Europæiske Unions Tidende
               
               
                  L 212/14
               
            
         RÅDETS AFGØRELSE (EU) 2020/954
         af 25. juni 2020
         om den holdning, der skal indtages på Unionens vegne i Organisationen for International Civil Luftfart, for så vidt angår meddelelsen af frivillig deltagelse i ordningen for CO2-kompensation og –reduktion for international luftfart (CORSIA) fra den 1. januar 2021 og den mulighed, der er valgt for beregningen af kompensationskravene til flyvemaskineoperatører i perioden 2021-2023
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde, særlig artikel 192, stk. 1, sammenholdt med artikel 218, stk. 9,
         under henvisning til forslag fra Europa-Kommissionen, og
         ud fra følgende betragtninger:
         
                     (1)
                  
                  
                     Chicagokonventionen angående international civil luftfart (»Chicagokonventionen«) trådte i kraft den 4. april 1947. Den oprettede Organisationen for International Civil Luftfart (ICAO) og tager sigte på at regulere den internationale lufttransport.
                  
               
                     (2)
                  
                  
                     Alle EU-medlemsstater er kontraherende stater i Chicagokonventionen og medlemmer af ICAO, mens Unionen har observatørstatus i visse ICAO-organer.
                  
               
                     (3)
                  
                  
                     I december 2015 vedtog den 21. partskonference under De Forenede Nationers rammekonvention om klimaændringer Parisaftalen (1). Parisaftalens mål omfatter et mål om at holde stigningen i den globale gennemsnitstemperatur til et godt stykke under 2 °C over det førindustrielle niveau og fortsætte bestræbelserne på at begrænse temperaturstigningen til 1,5 °C i forhold til det førindustrielle niveau. Alle økonomiske sektorer bør bidrage til at nå emissionsreduktioner, herunder den internationale luftfart.
                  
               
                     (4)
                  
                  
                     På det 39. møde i ICAO-Forsamlingen i 2016 blev det ved resolution A39-3 vedtaget at gennemføre en global markedsbaseret foranstaltning i form af ordningen for CO2-kompensation og -reduktion for international luftfart (CORSIA) til at begrænse udledningen af drivhusgasser fra den internationale luftfart til 2020-niveauet. Unionens holdning for så vidt angår udarbejdelsen og vedtagelsen af denne foranstaltning og dens forskellige detaljerede elementer er fastsat ved Rådets afgørelse (EU) 2016/915 (2).
                  
               
                     (5)
                  
                  
                     Den 27. juni 2018 vedtog ICAO-Rådet på det 10. møde inden for rammerne af den 214. plenarforsamling første udgave af Chicagokonventionens bilag 16, bind IV — ordningen for CO2-kompensation og -reduktion for international luftfart (CORSIA) (»bilag 16, bind IV«).
                  
               
                     (6)
                  
                  
                     I 2017 ændrede Europa-Parlamentets og Rådets forordning (EU) 2017/2392 (3) Europa-Parlamentets og Rådets direktiv 2003/87/EF (4). Et af formålene med denne forordning var at forberede gennemførelsen af CORSIA fra 2021, at fastsætte EU-retlige krav til overvågning, rapportering og verifikation med henblik på CORSIA og rapportering om og revision af gennemførelsen af CORSIA.
                  
               
                     (7)
                  
                  
                     Reglerne i bilag 16, bind IV, bliver bindende i overensstemmelse med og inden for de begrænsninger, der er fastsat i Chicagokonventionen. Disse regler bliver også bindende for Unionen og dens medlemsstater i henhold til gældende internationale lufttransportaftaler.
                  
               
                     (8)
                  
                  
                     For at ICAO fuldt ud kan tage højde for den nuværende retlige ramme på EU-plan, har medlemsstaterne i overensstemmelse med Rådets afgørelse (EU) 2018/2027 (5) underrettet om uoverensstemmelser. I henhold til afgørelse (EU) 2018/2027 finder direktiv 2003/87/EF i dets nuværende form anvendelse uanset flyvemaskineoperatørens nationalitet og omfatter i princippet flyvninger, der afgår fra eller ankommer til en flyveplads, der er beliggende på en medlemsstats område, hvor traktaten om Den Europæiske Unions funktionsmåde (»TEUF«) finder anvendelse. Direktiv 2003/87/EF finder anvendelse uden sondring mellem flyvninger inden for og mellem medlemsstater og/eller EØS-lande. På nuværende tidspunkt finder disse regler anvendelse på såvel kravene til overvågning, rapportering og verifikation (MRV) som kompensationskravene.
                  
               
                     (9)
                  
                  
                     Med forbehold af uoverensstemmelserne, der er underrettet om i overensstemmelse med afgørelse (EU) 2018/2027, finder kravene til MRV, som er fastsat i bilag 16, bind IV, anvendelse fra den 1. januar 2019 og er blevet indarbejdet i EU-retten ved Kommissionens gennemførelsesforordning (EU) 2018/2066 (6) og (EU) 2018/2067 (7) og Kommissionens delegerede forordning (EU) 2019/1603 (8). I medfør af disse forordninger vil emissionsdata blive indsamlet og overført til ICAO's sekretariat, når det gælder emissioner i løbet af pilotfasen.
                  
               
                     (10)
                  
                  
                     I henhold til del II, kapitel 3, punkt 3.1.3 og 3.2.1, og tillæg 1 til bilag 16, bind IV, skal kontraherende stater meddele ICAO deres beslutning om frivilligt at deltage eller ophøre med frivilligt at deltage i CORSIA fra den 1. januar 2021. Kontraherende stater skal ligeledes meddele ICAO hvilken mulighed, de har valgt til beregningen af kompensationskravene til flyvemaskineoperatører i perioden 2021-2023. De er forpligtede til at fremsende disse meddelelser senest den 30. juni 2020.
                  
               
                     (11)
                  
                  
                     Det følger af disse bestemmelser, at visse retsvirkninger af bilag 16, bind IV, afhænger af fremsendelsen af og af vilkårene i de relevante meddelelser til ICAO. Derfor er vedtagelsen af Unionens holdning til sådanne meddelelser omfattet af anvendelsesområdet for artikel 218, stk. 9, i TEUF.
                  
               
                     (12)
                  
                  
                     I den forbindelse bør den holdning, der skal indtages på Unionens vegne i ICAO, fastlægges under henvisning til meddelelseskravene, jf. bilag 16, bind IV, navnlig fordi den frivillige deltagelse i CORSIA og valget af muligheden, jf. punkt 3.2.1 i bilag 16, bind IV, kan få afgørende indflydelse på rettigheder og forpligtelser på et område, der er omfattet af EU-retten, navnlig direktiv 2003/87/EF og i et vist omfang Europa-Parlamentets og Rådets direktiv (EU) 2018/2001 (9).
                  
               
                     (13)
                  
                  
                     Unionen og medlemsstaterne har gentagne gange erklæret (10), at de er villige til at deltage i CORSIA fra den 1. januar 2021.
                  
               
                     (14)
                  
                  
                     Frivillig deltagelse i CORSIA medfører, at der skal vælges en mulighed i henhold til punkt 3.2.1 i bilag 16, bind IV, for beregningen af kompensationskravene til flyvemaskineoperatører i perioden 2021-2023. I den forbindelse er det hensigtsmæssigt at basere beregningerne på emissionerne i henholdsvis 2021, 2022 og 2023. Nævnte mulighed vil sandsynligvis medføre større miljømæssige fordele og fordele for international transport end den anden tilgængelige mulighed, som er at basere beregningerne på emissionerne i 2020, idet emissionerne fra international luftfart forventes at blive højere i 2021, 2022 og 2023 end i 2020 og således føre til højere kompensationskrav. Det vil også sikre større kontinuitet med tanke på, at det i punkt 3.2.2 i bilag 16, bind IV, også fastsættes, at beregningen fra 2024 baseres på det pågældende år.
                  
               
                     (15)
                  
                  
                     Valget af emissionerne i henholdsvis 2021, 2022 og 2023 for beregningen af kompensationskravene til flyvemaskineoperatørerne vil finde anvendelse i perioden 2021-2023 for alle flyvemaskineoperatører, som er tilknyttet den pågældende medlemsstat i overensstemmelse med seneste udgave af ICAO-dokumentet »CORSIA Aeroplane Operator to State Attributions« (11).
                  
               
                     (16)
                  
                  
                     Som nævnt ovenfor afviger rammen i direktiv 2003/87/EF på nuværende tidspunkt på visse måder fra bilag 16, bind IV. I henhold til artikel 28b, stk. 2, i direktiv 2003/87/EF skal Kommissionen inden for 12 måneder efter ICAO's vedtagelse af de relevante instrumenter, og inden CORSIA tages i anvendelse, forelægge Europa-Parlamentet og Rådet en rapport, hvori den overvejer, hvordan disse instrumenter kan gennemføres i EU-retten ved en revision af direktiv 2003/87/EF, og hvori den bl.a. undersøger ambitionen for og den overordnede miljømæssige integritet af CORSIA, herunder dens generelle ambitioner for så vidt angår mål i henhold til Parisaftalen, graden af deltagelse, dens håndhævelse, gennemsigtighed, sanktionerne for manglende overholdelse, procedurerne for inddragelse af offentligheden, kvaliteten af kompensationskreditter, overvågning, rapportering og verifikation af emissioner, registre, ansvarlighed samt regler for anvendelse af biobrændstoffer. I henhold til artikel 28b, stk. 3, i direktiv 2003/87/EF skal rapporten, hvor det er relevant, ledsages af et lovgivningsforslag til Europa-Parlamentet og Rådet om at ændre, ophæve, forlænge eller erstatte de i nævnte direktivs artikel 28a fastsatte undtagelser, der er i overensstemmelse med Unionens forpligtelse for 2030 til at reducere drivhusgasemissionerne for hele økonomien med henblik på at bevare den miljømæssige integritet og effektiviteten af Unionens klimaindsats.
                  
               
                     (17)
                  
                  
                     Kommissionen har endnu ikke fremlagt rapporten. Der er derfor et presserende behov for, at Kommissionen fremlægger den i artikel 28b, stk. 2, i direktiv 2003/87/EF omhandlede rapport, ledsaget af det tilhørende forslag til Europa-Parlamentet og Rådet, snarest muligt og inden udgangen af 2020.
                  
               
                     (18)
                  
                  
                     I den sammenhæng er det nødvendigt at sikre, at der tages behørigt hensyn til nuværende og mulige fremtidige uoverensstemmelser mellem EU-retten og bilag 16, bind IV, med henblik på i den nødvendige udstrækning at bevare den EU-retlige ramme, herunder lovgiverens råderum til at træffe afgørelse om den fremtidige EU-ordning, der finder anvendelse på det pågældende område.
                  
               
                     (19)
                  
                  
                     De relevante meddelelser til ICAO bør derfor omfatte en henvisning til den uoverensstemmelse, der er underrettet om i overensstemmelse med afgørelse (EU) 2018/2027, som finder anvendelse på spørgsmål omfattet af den frivillige deltagelse. Da sådan uoverensstemmelse, for så vidt som de stadig er relevante, kun vedrører fordelingen af staters kompetence over for de forskellige operatører, bør de relevante meddelelser til ICAO også indeholde en mulighed for underrette om yderligere uoverensstemmelser.
                  
               
                     (20)
                  
                  
                     Den holdning, der skal indtages på Unionens vegne i ICAO, bør fremføres af hver EU-medlemsstat, der er medlem af ICAO —
                  
               VEDTAGET DENNE AFGØRELSE:
         
            Artikel 1
            
               1.   Den holdning, der skal indtages på Unionens vegne i Organisationen for International Civil Luftfart (ICAO) for så vidt angår meddelelsen til ICAO af medlemsstaternes frivillige deltagelse i ordningen for CO2-kompensation og -reduktion for international luftfart (CORSIA) fra januar 2021, er følgende: hver medlemsstat, der er medlem af ICAO, meddeler senest den 30. juni 2020 ICAO følgende tekst:
               
                  »I henhold til del II, kapitel 3, punkt 3.1.3, i og tillæg 1 til bilag 16, bind IV, til Chicagokonventionen angående international civil luftfart — ordningen for CO2-kompensation og -reduktion for international luftfart (CORSIA) meddeler [medlemsstat] ICAO, at det frivilligt deltager i CORSIA fra den 1. januar 2021.«
               
            
            
               2.   Den holdning, der skal indtages på Unionens vegne i ICAO for så vidt angår meddelelsen til ICAO af den mulighed, der er valgt til beregningen af kompensationskravene til flyvemaskineoperatører i perioden 2021-2023, er følgende: hver medlemsstat, der er medlem af ICAO, meddeler senest den 30. juni 2020 ICAO følgende tekst:
               
                  »I henhold til del II, kapitel 3, punkt 3.2.1, i og tillæg 1 til bilag 16, bind IV, til Chicagokonventionen angående international civil luftfart — ordningen for CO2-kompensation og -reduktion for international luftfart (CORSIA), meddeler [medlemsstat] ICAO, at den valgte mulighed med henblik på beregningen af kompensationskravene til flyvemaskineoperatører i perioden 2021-2023 er OE = flyvemaskineoperatørens CO2-emissioner omfattet af punkt 3.1 i det givne år y.«
               
            
            
               3.   De meddelelser, der er omhandlet i denne artikels stk. 1 og 2, ledsages af følgende tekst:
               
                  »Denne meddelelse berører ikke uoverensstemmelser i forhold til bestemmelserne i bilag 16, bind IV, til Chicagokonventionen, jf. Chicagokonventionens artikel 38.«
               
            
         
         
            Artikel 2
            De holdninger, der er omhandlet i artikel 1, fremføres af hver EU-medlemsstat, der er medlem af ICAO.
         
         
            Artikel 3
            Denne afgørelse træder i kraft på dagen for vedtagelsen.
         
         
            Udfærdiget i Bruxelles, den 25. juni 2020.
            
               
                  På Rådets vegne
               
               A. METELKO-ZGOMBIĆ
               
                  Formand
               
            
         
         
            (1)  EUT L 282 af 19.10.2016, s. 4.
         
            (2)  Rådets afgørelse (EU) 2016/915 af 30. maj 2016 om den holdning, der skal indtages på Den Europæiske Unions vegne, angående et internationalt instrument, som skal udarbejdes i ICAO's organer og føre til, at der fra 2020 gennemføres en global markedsbaseret foranstaltning vedrørende emissioner fra international luftfart (EUT L 153 af 10.6.2016, s. 32).
         
            (3)  Europa-Parlamentets og Rådets forordning (EU) 2017/2392 af 13. december 2017 om ændring af direktiv 2003/87/EF for at videreføre de nuværende begrænsninger af anvendelsesområdet for luftfartsaktiviteter og forberede gennemførelsen af en global markedsbaseret foranstaltning fra 2021 (EUT L 350 af 29.12.2017, s. 7).
         
            (4)  Europa-Parlamentets og Rådets direktiv 2003/87/EF af 13. oktober 2003 om et system for handel med kvoter for drivhusgasemissioner i Unionen og om ændring af Rådets direktiv 96/61/EF (EUT L 275 af 25.10.2003, s. 32).
         
            (5)  Rådets afgørelse (EU) 2018/2027 af 29. november 2018 om den holdning, som på Den Europæiske Unions vegne skal indtages i Organisationen for International Civil Luftfart for så vidt angår første udgave af »International Standards and Recommended Practices on Environmental Protection — Carbon Offsetting and Reduction Scheme for International Aviation (CORSIA)« (EUT L 325 af 20.12.2018, s. 25).
         
            (6)  Kommissionens gennemførelsesforordning (EU) 2018/2066 af 19. december 2018 om overvågning og rapportering af drivhusgasemissioner i medfør af Europa-Parlamentets og Rådets direktiv 2003/87/EF og om ændring af Kommissionens forordning (EU) nr. 601/2012 (EUT L 334 af 31.12.2018, s. 1).
         
            (7)  Kommissionens gennemførelsesforordning (EU) 2018/2067 af 19. december 2018 om verifikation af data og om akkreditering af verifikatorer i medfør af Europa-Parlamentets og Rådets direktiv 2003/87/EF (EUT L 334 af 31.12.2018, s. 94).
         
            (8)  Kommissionens delegerede forordning (EU) 2019/1603 af 18. juli 2019 om supplerende regler til Europa-Parlamentets og Rådets direktiv 2003/87/EF for så vidt angår foranstaltninger vedtaget af Organisationen for International Civil Luftfart om overvågning, rapportering og verifikation af emissioner fra luftfarten med henblik på gennemførelsen af en global markedsbaseret foranstaltning (EUT L 250 af 30.9.2019, s. 10).
         
            (9)  Europa-Parlamentets og Rådets direktiv (EU) 2018/2001 af 11. december 2018 om fremme af anvendelsen af energi fra vedvarende energikilder (EUT L 328 af 21.12.2018, s. 82).
         
            (10)  F.eks. »Bratislavaerklæringen«, ICAO A39-WP/414 (https://data.consilium.europa.eu/doc/document/ST-12029-2016-INIT/en/pdf) og ICAO A40-WP/102 (https://data.consilium.europa.eu/doc/document/ST-10227-2019-REV-1/da/pdf).
         
            (11)  https://www.icao.int/environmental-protection/CORSIA/Pages/CCR.aspx